Рио-де-Жанейрэ докIуэ!
Вэсэмахуэ Дунейпсо Олимп комитетым (МОК) ищIа унафэм куэдкIэ елъытащ спортым дяпэкIэ зэрызиужьыну щIыкIэм. Аращ дытемыпыIэу абы дыщIыпэплъар. Уры-сей спортсмен куэд допинг зрахьэлIэурэ ехъулIэныгъэ инхэр зыIэрагъэхьауэ къыщIагъэщами, дызыхуэкIуэ гъэмахуэ Олимп джэгу- хэм ди къэралыр хэтыну хуит ящIащ. Пэжщ, псоми апхуэдэ Iэмал ягъутынукъым — Рио-де Жанейрэ ягъэкIуэнур допинг къагъэсэбэпауэ зэи ямыубыдахэрщ. Апхуэдэ унафэт дэри дызыпэплъар.
Урысей Федерацэм и Олимп комитетым и унафэщI Жуков Александррэ МОК-м и президент Бах Томасрэ зыкъомкIэ я фIыгъэщ ди къэралыр Рио-де-Жанейрэ зэрыкIуэр.
Адрей Олимпиадэхэми хуэдэнущ Бразилием щекIуэкIынур. АрщхьэкIэ абы и жьы щIыIэ къыщIихуащ Урысей спортсменхэм я Iуэхум. Ди къэралым Рио-де-Жанейрэ игъэкIуэнухэм яхэщIащ атлетикэ псынщIэм хэт цIыху 68-рэ. Жагъуэ зэрыхъущи, къыхагъэкIахэм хиубыдащ лъагэу дэлъеиным-кIэ тIэунейрэ дунейпсо чемпион ди лъахэгъу Кучинэ Марие. Абы езым лажьэ имыIами, адрейхэм здахьащ. Псори зэгъусэу Олимпиадэм кIуэну зыпаубыдар Урысейм атлетикэ псынщIэмкIэ я спортменхэм я закъуэщ. Щхьэусыгъуэр — иужьу къапщыта цIыху 62-м ящыщу 59-м допинг къагъэсэбэпауэ къызэрыщIэщарщ. Ад- рей спорт лIэужьыгъуэхэм я федерацэхэм езыхэм зэхагъэкIыжынущ хэт къабзэми, хэт зэгуэр япэщIэхуауэ щытауэ, къыхэдзыпхъэми. КъищынэмыщIауэ, Рио-де-Жанейрэ ягъэкIуэнукъым Урысей Федерацэм Спортым-кIэ и министерствэм и лэжьакIуэхэм- рэ, Мутко Виталий я пашэу, допингыр щIэзыуфауэ зыхуагъэфащэ нэгъуэщI ди къулыкъущIэхэмрэ.
Апхуэдэу щыт пэтми, Дунейпсо Олимп комитетыр ди къэралым щабэу къыбгъэдыхьащ. Абы Iэмал псори иIащ Урысейр зэрыщыту дунейпсо зэхьэзэхуэ- хэм илъэс зыбжанэкIэ къыхигъэкIыну. АрщхьэкIэ апхуэдэу ищIакъым икIи абыкIэ фIыщIэр зейр МОК-м и президент Бах Томасщ. Нэхъ щхьэпщтырхэр зэригъэупщIыIуфын акъыл а лIым къыкъуэкIащ икIи «олимп унагъуэр» ихъумэфащ. Апхуэдэ щIыкIэкIэ лажьэ зимыIэхэм я нэхъыбэм Iэмал ягъуэтыжащ мыгувэу къызэIуахыну гъэмахуэ Олимп джэгухэми, нэгъуэщI зэпеуэ инхэми хэтыну. АдэкIэ псори зэлъытыжар ди спортсменхэмрэ тренерхэмрэщ. Зыхэта бэлыхь къомыр абыхэм дерс яхуэхъун хуейщ.
Къызэрыхэдгъэщащи, ди спортсмен- хэр Олимпиадэм кIуэнуми-мыкIуэну- ми иджы зыхэзыгъэкIынур ахэр зыхы-хьэ федерацэхэращ. Абы и лъэныкъуэкIэ Махуэ Билал, Джэду Iэниуар (тIури бэнэкIэ хуитымкIэ зэпеуэхэм хэтынущ), Мудрэн Беслъэн (дзюдо) сымэ лъэпощхьэпо яIэн хуейкъым, ахэр зэи допинг Iуэхугъуэхэм къыщыхэщакъы-ми. Къыщалъхуа хэкур, щIыпIэр, къызыхэкIа лъэпкъыр ягъэгушхуэу а адыгэ щIалэхэр Рио-де-Жанейрэ щекIуэкIыну Олимп джэгухэм зэрыхэтынум шэч къытетхьэркъым. Мыгувэу ахэр Бразилием кIуэну ежьэнущи, гъуэгу махуэ яжыдоIэ!
Хьэтау Ислъам.
